অমৃতসাগর কলা

অমৃতসাগর কলা বাংলাদেশের নরসিংদী জেলার একটি স্থানীয় কলার জাত, যেটি এর স্বাদ সুঘ্রাণের জন্য সুপরিচিত। এটি দেশের মধ্যে এবং বিদেশে স্বীকৃত ও জনপ্রিয়, বিশেষত রাষ্ট্রীয় অতিথি আপ্যায়নে এর ব্যবহার লক্ষণীয়। স্থানীয় কৃষকরা বহু প্রজন্ম ধরে অমৃতসাগর কলার চাষাবাদ করছেন, যা শুধুমাত্র অর্থনৈতিকভাবে লাভজনক নয়, বরং ঐতিহ্য ও সাংস্কৃতিক মূল্যও বহন করে। ২০২৩ সালের আগস্ট মাসে এটিকে বাংলাদেশের ভৌগোলিক নির্দেশক (GI) পণ্য হিসেবে স্বীকৃতি লাভ করে, যা পেটেন্ট, ডিজাইন ও ট্রেডমার্কস অধিদপ্তর এর ওয়েবসাইটে জার্নাল হিসেবে প্রকাশিত হয়। এই কলার চাষ স্থানীয় কৃষকদের জন্য একটি গুরুত্বপূর্ণ আয়ের উৎস।

 নামকরণ 
স্থানীয় কৃষকরা বহু প্রজন্ম ধরে এই কলা চাষ করে আসছেন এবং স্থানীয় বাজারে এটি অমৃতসাগর কলা নামে পরিচিত। কৃষি বিশেষজ্ঞদের মতে, এই নামটি কলার ব্র্যান্ডিং এবং বাজারজাতকরণে গুরুত্বপূর্ণ ভূমিকা রাখে, যা স্থানীয় অর্থনীতিতে ইতিবাচক প্রভাব ফেলে।

 বর্ণনা   
অমৃতসাগর কলা হলুদ রঙের, মোলায়েম এবং সুগন্ধযুক্ত। প্রতি কাঁদিতে ৬০–৯০ টি কলা থাকে, যার মোট ওজন প্রায় ১৫ কেজি। গাছ ২.০–২.৫ মিটার লম্বা, কাণ্ড নরম এবং পাতার রঙ গাঢ় সবুজ।  
স্বাস্থ্যসম্মত বৈশিষ্ট্যের কারণে এটি অন্যান্য কলার থেকে আলাদা। কলার মসৃণ ও পাতলা বাকল এবং উচ্চ ভিটামিন সি ও খনিজ উপাদানের জন্য এটি স্থানীয় ও আন্তর্জাতিক বাজারে চাহিদাসম্পন্ন।

কৃষি গবেষকরা উল্লেখ করেছেন যে, এই কলার মান বজায় রাখতে নিয়মিত পরিচর্যা এবং সঠিক চাষাবাদ পদ্ধতি প্রয়োজন।

 ভৌগোলিক স্বীকৃতি 
নরসিংদীর অমৃতসাগর কলা বাংলাদেশে ভৌগোলিক নির্দেশক (GI) পণ্য হিসেবে স্বীকৃত। এটি নরসিংদী জেলার সদর, শিবপুর, পলাশ, মনোহরদী, রায়পুরা এবং বেলাব উপজেলায় উৎপাদিত হয়।

 চাষাবাদ 

 পদ্ধতি 
জমি প্রস্তুতি: বারবার চাষ করে জমি তৈরী করা হয়। চারা রোপণের জন্য ৪৫×৪৫×৪৫ সেমি গর্ত খোড়া হয়। গর্ত ১০–১৫ দিন উন্মুক্ত রেখে জৈব সার মেশানো হয়।

 উৎপাদন প্রক্রিয়া 
চারা সংগ্রহ: পুরানো বাগান থেকে নয়, নতুন এবং স্বাস্থ্যকর চারা নেওয়া হয়। প্রতি হেক্টরে ২৫০০–৪৪৪০টি চারা রোপণ করা হয়। সার প্রয়োগ: গোবর, খৈল, ইউরিয়া, টিএসপি, এমওপি, জিপসাম, জিংক সালফেট ও বোরিক এসিড বিভিন্ন কিস্তিতে দেয়া হয়।

 পরিমাণ 
প্রতি কাঁদিতে ৬০–৯০ টি কলা, প্রতি কাঁদিতে ওজন প্রায় ১৫ কেজি। হেক্টর প্রতি ফলন ১৫–২০ টন।

 ব্যবহার 
অমৃতসাগর কলা কাঁচা ও পাকা অবস্থায় খাওয়া হয়। এছাড়া ভর্তা, তরকারি, জুস ও বিভিন্ন মিষ্টান্ন তৈরিতেও ব্যবহার করা হয়। কলার মোচা, পাতা ও শুকনো অংশ জ্বালানী বা পশুখাদ্য হিসেবে ব্যবহৃত হয়।

 অর্থনৈতিক উপযোগিতা 
অমৃতসাগর কলা স্থানীয় ও আন্তর্জাতিক বাজারে চাহিদাসম্পন্ন। কৃষকরা মাসে একবার যত্ন নিলে অল্প শ্রমিকের সাহায্যে উৎপাদন ও বাজারজাত করতে পারেন। আনুমানিক ৩৮% স্থানীয় মানুষ অমৃতসাগর কলা চাষের সাথে জড়িত।

 পুষ্টিগুণ 
কলায় প্রচুর জলীয় অংশ, শর্করা, ভিটামিন সি, ভিটামিন এ, পটাশিয়াম, ক্যালসিয়াম ও অন্যান্য খনিজ উপাদান রয়েছে, যা পুষ্টি ও স্বাস্থ্য বজায় রাখতে সাহায্য করে।

 তথ্যসূত্র 

 আরও দেখুন 
 বাংলাদেশের ভৌগোলিক নির্দেশকের তালিকা
 কলা
 নরসিংদী জেলা